Rådets konklusioner om Den Europæiske Revisionsrets særberetning nr. 03/2022 med titlen »5G-udrulningen i EU: Udrulningen af net er forsinket, og der er stadig uafklarede sikkerhedsspørgsmål«

(2022/C 252/03)

RÅDET FOR DEN EUROPÆISKE UNION,

SOM MINDER OM sine konklusioner om forbedring af gennemgangen af Revisionsrettens særberetninger i forbindelse med meddelelsen af decharge (1),

1. NOTERER SIG Den Europæiske Revisionsrets særberetning nr. 03/2022 med titlen »5G-udrulningen i EU: Udrulningen af net er forsinket, og der er stadig uafklarede sikkerhedsspørgsmål« (2), som primært vedrører perioden mellem 2016 og maj 2021;

2. UNDERSTREGER den strategiske betydning af en rettidig udrulning af 5G-net af høj kvalitet i EU for at åbne op for innovative forretningsmodeller og offentlige tjenester, som er afgørende for det indre markeds funktion;

3. FREMHÆVER, at forsinkelser i frekvenstildelingen har forskellige årsager, og at situationen med hensyn til udrulning af 5G kan have udviklet sig i visse medlemsstater, siden dataene blev indsamlet og behandlet; UNDERSTREGER derfor betydningen af at anvende verificerede data og behovet for konklusioner, der er baseret på klare kriterier/metoder;

4. MINDER OM sine konklusioner om betydningen af 5G for den europæiske økonomi og behovet for at afbøde de sikkerhedsrisici, der er forbundet med 5G, hvori det OPFORDREDE medlemsstaterne og Kommissionen med støtte fra ENISA til at træffe alle nødvendige foranstaltninger inden for deres beføjelser til at garantere sikkerheden og sikre integriteten af elektroniske kommunikationsnet, navnlig 5G-net, og fortsætte konsolideringen af en koordineret tilgang til tackling af de sikkerhedsudfordringer, der er forbundet med 5G-teknologier, og finde effektive fælles metoder og værktøjer til at afbøde risici i forbindelse med 5G-net (3);

5. MINDER OM medlemsstaternes og Kommissionens stærke samarbejdsbaserede tilgang, der førte til vedtagelsen af EU-værktøjskassen til 5G-sikkerhed (4), som er en ramme af foranstaltninger til at afbøde de sikkerhedstrusler, der er forbundet med 5G-net, med henblik på at fremme et passende cybersikkerhedsniveau for sådanne net på det indre marked;

6. FREMHÆVER betydningen af, at medlemsstaterne gennemfører EU-værktøjskassen til 5G-sikkerhed, navnlig hvad angår anvendelsen af de relevante restriktioner over for højrisikoleverandører med hensyn til centrale aktiver, der er udpeget som kritiske og følsomme i EU’s koordinerede risikovurderinger (5);

7. FREMHÆVER, at EU-værktøjskassen til 5G-cybersikkerhed er et fleksibelt risikobaseret instrument til håndtering af identificerede sikkerhedsudfordringer, som gør det muligt at håndtere 5G-cybersikkerhedsaspekter på en rettidig og effektiv måde under hensyntagen til medlemsstaternes kompetencer og deres eneansvar for den nationale sikkerhed i overensstemmelse med artikel 4, stk. 2, i traktaten om Den Europæiske Union, herunder på cybersikkerhedsområdet;

8. MINDER OM kravet i Kommissionens meddelelse »Europas digitale fremtid i støbeskeen« (6) om, at enhver virksomhed, der leverer tjenester til EU-borgerne, skal acceptere og respektere EU’s regler;

9. NOTERER SIG særberetningens konklusioner og anbefalinger og ERKENDER navnlig, — at ikke alle medlemsstater nævner Kommissionens mål i deres nationale 5G-strategier eller bredbåndsplaner — at den europæiske kodeks for elektronisk kommunikation (EECC) (7) endnu ikke er blevet gennemført i national ret i alle medlemsstater — at frekvenserne til 5G-net ikke eller ikke fuldt ud er blevet tildelt i alle medlemsstater — at sandsynligheden for, at en leverandør udsættes for indgriben fra regeringen i et tredjeland, er en væsentlig faktor, der i henhold til værktøjskassen har betydning for en leverandørs risikoprofil; kriterierne for vurdering af denne mulige indgriben omfatter karakteristika ved tredjelandets lovgivning, herunder om den garanterer et tilstrækkeligt databeskyttelsesniveau;

10. NOTERER SIG Kommissionens svar, der ledsager særberetningen (8), og Kommissionens accept af anbefalingerne i særberetningen;

11. OPFORDRER medlemsstaterne og Kommissionen TIL at være opmærksomme på særberetningens anbefalinger og TILSKYNDER dem TIL at tage hensyn hertil, når de udarbejder deres udviklingspolitikker for 5G-net, samtidig med at de garanterer disse nets sikkerhed ved at anvende og videreudvikle værktøjskassen til 5G-sikkerhed i lyset af nye sikkerhedsspørgsmål, der opstår som følge af teknologiske tendenser og udviklingen i 5G-forsyningskæden;

12. OPFORDRER Kommissionen TIL at samarbejde med medlemsstaterne om at anbefale politikker og foranstaltninger med henblik på at nå de europæiske konnektivitetsmål og sikre 5G-dækning i alle befolkede områder i Unionen senest i 2030 under hensyntagen til centrale geopolitiske og økonomiske faktorer – såsom Den Russiske Føderations aggression mod Ukraine – der kan forhindre fremskridt hen imod opfyldelsen af målene og have betydelige konsekvenser for den grænseoverskridende koordinering mellem medlemsstater og tredjelande;

13. OPFORDRER Kommissionen med støtte fra ENISA og medlemsstaterne TIL at fortsætte det koordinerede EU-samarbejde om 5G-sikkerhedsforanstaltninger og overvågningen af gennemførelsen af værktøjskassen til 5G-sikkerhed og TIL at vurdere behovet for en mere ensartet tilgang til anvendelsen af dens elementer.

(1) 7515/00 + COR 1.

(2) WK 5636/22 INIT.

(3) ST 14517/19.

(4) EU-værktøjskasse til cybersikkerhed i 5G-net vedtaget af NIS-samarbejdsgruppen.

(5) Konklusionerne fra Det Europæiske Råds ekstraordinære møde den 1.-2. oktober 2020, EUCO 13/20.

(6) Communication-shaping-europes-digital-future-feb2020_en_3.pdf (europa.eu)

(7) Direktiv (EU) 2018/1972.

(8) COM-svar-SB-22-03_DA.pdf (europa.eu)